CELEX: 32015D2329
Language: fi
Date: 2015-12-11 00:00:00
Title: Komission täytäntöönpanopäätös (EU) 2015/2329, annettu 11 päivänä joulukuuta 2015, sen määrittämisestä, että Euroopan unionin ja sen jäsenvaltioiden sekä Kolumbian ja Perun välisen kauppasopimuksen ja toisaalta Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen sisältämän banaaneja koskevan vakautusmekanismin mukaisen etuustullin väliaikainen suspendoiminen ei ole tarpeen Perusta ja Guatemalasta peräisin olevien banaanien tuonnissa vuonna 2015

12.12.2015   
            
            
               FI
            
            
               Euroopan unionin virallinen lehti
            
            
               L 328/116
            
         KOMISSION TÄYTÄNTÖÖNPANOPÄÄTÖS (EU) 2015/2329,
   annettu 11 päivänä joulukuuta 2015,
   sen määrittämisestä, että Euroopan unionin ja sen jäsenvaltioiden sekä Kolumbian ja Perun välisen kauppasopimuksen ja toisaalta Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen sisältämän banaaneja koskevan vakautusmekanismin mukaisen etuustullin väliaikainen suspendoiminen ei ole tarpeen Perusta ja Guatemalasta peräisin olevien banaanien tuonnissa vuonna 2015
   EUROOPAN KOMISSIO, joka
   ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
   ottaa huomioon Euroopan unionin ja sen jäsenvaltioiden sekä Kolumbian ja Perun välisen kauppasopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 19/2013 (1) ja erityisesti sen 15 artiklan,
   ottaa huomioon Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 20/2013 (2) ja erityisesti sen 15 artiklan,
   sekä katsoo seuraavaa:
   
               (1)
            
            
               Euroopan unionin ja sen jäsenvaltioiden sekä Kolumbian ja Perun välisellä kauppasopimuksella, joka tuli väliaikaisesti voimaan Kolumbian osalta 1 päivänä elokuuta 2013 ja Perun osalta 1 päivänä maaliskuuta 2013, otettiin käyttöön banaaneja koskeva vakautusmekanismi.
            
         
               (2)
            
            
               Samanlainen banaaneja koskeva vakautusmekanismi otettiin käyttöön Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyllä sopimuksella, joka tuli väliaikaisesti voimaan Keski-Amerikan valtioissa vuoden 2013 aikana, viimeisimmäksi Guatemalassa 1 päivänä joulukuuta 2013.
            
         
               (3)
            
            
               Mainittujen mekanismien ja asetusten (EU) N:o 19/2013 ja (EU) N:o 20/2013 15 artiklan 2 kohdan mukaisesti sen jälkeen, kun jostakin asianomaisesta maasta peräisin oleville tuoreille banaaneille (Euroopan unionin yhdistetyn nimikkeistön nimike 0803 90 10, 1. tammikuuta 2012) määritetty kynnystuontimäärä ylittyy, komissio hyväksyy täytäntöönpanosäädöksen, jonka nojalla se voi joko väliaikaisesti suspendoida kyseessä olevasta maasta peräisin olevien banaanien tuontiin sovellettavan etuustullin tai päättää, että tällainen suspendointi ei ole aiheellinen.
            
         
               (4)
            
            
               Komissio tekee päätöksen Euroopan parlamentin ja neuvoston asetuksen (EU) N:o 182/2011 (3) 8 artiklan mukaisesti yhdessä sen 4 artiklan kanssa.
            
         
               (5)
            
            
               Guatemalasta peräisin olevien tuoreiden banaanien tuonti Euroopan unioniin ylitti sille edellä mainitussa kauppasopimuksessa määritetyn 62 500 tonnin kynnysarvon lokakuussa 2015. Marraskuussa 2015 myös Perusta peräisin olevien tuoreiden banaanien tuonti Euroopan unioniin ylitti sille määritetyn kynnysarvon, joka oli 86 250 tonnia.
            
         
               (6)
            
            
               Asetusten (EU) N:o 19/2013 ja (EU) N:o 20/2013 15 artiklan 3 kohdan mukaisesti komissio tarkasteli tässä yhteydessä kyseisen tuonnin vaikutusta banaanien markkinatilanteeseen Euroopan unionissa voidakseen päättää, olisiko etuustulli suspendoitava vai ei. Tätä varten komissio tarkasteli kyseisen tuonnin vaikutusta unionin hintatasoon, muista lähteistä peräisin olevan tuonnin kehitykseen ja unionin tuoreiden banaanien markkinoiden yleisen vakauteen.
            
         
               (7)
            
            
               Perusta peräisin olevien tuoreiden banaanien tuonnin ylittäessä sille vuodeksi 2015 määritetyn kynnysarvon sen osuus Euroopan unioniin tulevasta tuoreiden banaanien kokonaistuonnista oli alle 2 prosenttia. Kun arvioidaan vuoden 2015 loppuun mennessä tapahtuvaa tuontia ja otetaan huomioon vuoden 2015 kuukausittaiset tuontimäärät sekä se, että vuonna 2014 Perusta tulevan tuonnin osuus jäi alle 2 prosenttiin kyseisen kalenterivuoden kokonaistuonnista, ei ole mitään syytä olettaa, että Perusta tulevan tuonnin taso suhteutettuna kokonaistuontiin vuonna 2015 eroaisi huomattavasti aiemmasta.
            
         
               (8)
            
            
               Guatemalasta peräisin olevien tuoreiden banaanien tuonnin ylittäessä sille vuodeksi 2015 määritetyn kynnysarvon sen osuus Euroopan unioniin tulevasta tuoreiden banaanien kokonaistuonnista oli hiukan alle 1,5 prosenttia. Vaikka tuonti onkin absoluuttisesti ilmaistuna kaksinkertainen määrä vuoden 2014 tuontiin verrattuna, vuoden 2015 loppuun mennessä tapahtuvaa tuontia koskevan arvion ja vuoden 2015 kuukausittaisten tuontimäärien perusteella on epätodennäköistä, että se ylittää 1,5 prosenttia vuoden 2015 kokonaistuonnista.
            
         
               (9)
            
            
               Vuoden 2015 ensimmäisten yhdeksän kuukauden aikana Perusta tulevan tuonnin hinta oli keskimäärin 670 euroa/tonni eli 4 prosenttia korkeampi kuin muualta tulevan tuonnin keskihinta, ja Guatemalasta tulevan tuonnin hinta oli keskimäärin 621 euroa/tonni eli 3,5 prosenttia alhaisempi kuin muun EU:hun tulevan tuoreiden banaanien tuonnin keskihinta.
            
         
               (10)
            
            
               Koko vuoden 2015 osalta Perusta ja Guatemalasta tulevan tuonnin yhteismäärän arvioidaan pysyvän alle 3,5 prosentissa kokonaistuonnista, ja niiden keskimääräinen yhteishinta on verrattavissa muualta tulevan tuonnin hintatasoon.
            
         
               (11)
            
            
               Tuoreiden banaanien tuonti muista perinteisistä tuontimaista, joiden kanssa EU on myös tehnyt vapaakauppasopimuksen, erityisesti Kolumbiasta, Costa Ricasta ja Panamasta, pysyi selkeästi niille vastaavissa mekanismeissa määritetyn kynnysarvon alapuolella, ja kyseinen tuonti on noudatellut samaa kehityssuuntausta ja samoja yksikköarvoja kolmen viime vuoden aikana. Esimerkiksi lokakuussa 2015 tuonti Kolumbiasta oli 627 000 tonnia ja Costa Ricasta 516 000 tonnia alle niille määritetyn kynnysarvon, mikä on huomattavasti enemmän kuin kokonaistuonti Perusta ja Guatemalasta koko vuoden aikana.
            
         
               (12)
            
            
               Banaanin keskimääräisessä tukkumyyntihinnassa unionin markkinoilla lokakuussa 2015 (960 euroa/kg) ei havaittu huomattavia muutoksia verrattuna banaanin keskimääräisiin hintoihin sitä edeltävinä kuukausina.
            
         
               (13)
            
            
               Näin ollen ei ole mitään viitteitä siitä, että unionin markkinoiden vakaus olisi häiriintynyt Perusta ja Guatemalasta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että sillä olisi ollut merkittäviä vaikutuksia EU:n tuottajien tilanteeseen. Tilanteen ei myöskään oleteta muuttuvan loppuvuoden 2015 osalta.
            
         
               (14)
            
            
               Havaittavissa ei myöskään ole asetuksissa (EU) N:o 19/2013 ja (EU) N:o 20/2013 tarkoitettua EU:n syrjäisimpien alueiden tuottajien tilanteen vakavan heikentymisen uhkaa tai vakavaa heikentymistä vuonna 2015.
            
         
               (15)
            
            
               Edellä tarkoitetun tarkastelun perusteella komissio katsoo, että Perusta peräisin olevien banaanien tuontiin sovellettavan etuustullin suspendoiminen ei ole aiheellista. Komissio katsoo niin ikään, että Perusta peräisin olevien banaanien tuontiin sovellettavan etuustullin suspendoiminen ei ole aiheellista. Komissio aikoo edelleen seurata tiiviisti näistä kahdesta maasta peräisin olevien banaanien tuontia,
            
         ON HYVÄKSYNYT TÄMÄN PÄÄTÖKSEN:
   1 artikla
   Perusta ja Guatemalasta peräisin olevien, Euroopan unionin yhdistetyn nimikkeistön nimikkeeseen 0803 90 10 kuuluvien tuoreiden banaanien tuontiin sovellettavan etuustullin väliaikainen suspendoiminen vuonna 2015 ei ole tarpeen.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 11 päivänä joulukuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 17, 19.1.2013, s. 1.
   
      (2)  EUVL L 17, 19.1.2013, s. 13.
   
      (3)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).